สปส. เงินลงทุน 2 ล้านล้าน
ช่วงนี้สำนักงานประกันสังคม (สปส.) ถูกกล่าวถึงบ่อยจริง ๆ
11 พ.ค. 2563

ลูบคมตลาดทุน : ธนะชัย ณ นคร
ช่วงนี้สำนักงานประกันสังคม (สปส.) ถูกกล่าวถึงบ่อยจริง ๆ
มากมายหลายประเด็น
ทว่า วันนี้จะเขียนเฉพาะประเด็นเกี่ยวกับเงินลงทุนของ สปส.
เพราะกำลังถูกเมาท์แบบร้อน ๆ
และอาจทำให้เกิดความเข้าใจผิดได้ (เกี่ยวกับการลงทุน)
ล่าสุด “วิน พรหมแพทย์” ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล จำกัด
ในฐานะที่เคยเป็นหัวหน้ากลุ่มลงทุน สำนักงานประกันสังคม (สปส.)
ได้ออกมาให้ข้อมูลเกี่ยวกับเงินลงทุนของ สปส.
ผ่าน Facebook ของตัวเอง
เริ่มต้น วิน บอกว่าหลายคนแสดงความกังวลเกี่ยวกับการลงทุนของกองทุนประกันสังคม
และตั้งข้อสังเกตว่า มูลค่าเงินลงทุนลดลงจากภาวะตลาดหุ้น
และแม้ตัวเองจะออกมา (จาก สปส.) เกือบ 5 ปีแล้ว ก็ขออนุญาตช่วยให้ข้อมูลเผื่อจะเป็นประโยชน์
ณ สิ้นปี 2562 กองทุนประกันสังคมมีเงินลงทุน 2,095,393 ล้านบาท
เงินจำนวนนี้ ส่วนใหญ่เป็นการลงทุนใน “สินทรัพย์มั่นคง” (แต่ได้ดอกผลน้อย)
เช่น พันธบัตรรัฐบาล พันธบัตรรัฐวิสาหกิจ ประมาณ 80%
และมีส่วนที่ลงทุนใน (ตลาด) หุ้น (มีความเสี่ยงกว่า แต่ให้ผลตอบแทนในระยะยาวมากกว่า) ประมาณ 11% หรือประมาณ 200,000 ล้านบาท
มีการระบุว่า เงินจำนวน 2,095,393 ล้านบาท ที่ว่านี้
เป็น “เงินต้น” ที่จัดเก็บจากนายจ้าง ลูกจ้าง และรัฐบาล ประมาณ 1,400,000 ล้านบาท
และเป็น “ดอกผลจากการลงทุนสะสม” มากกว่า 660,000 ล้านบาท
หรือถ้าเทียบง่าย ๆ ว่าเรามีเงินต้น 100 บาท ตอนนี้กำไรสะสมก็มากกว่า 47 บาท
ข้อมูลที่ วิน อยากช่วยแบ่งปันก็คือ
1.หากเทียบมูลค่าเงินลงทุนในหุ้นในช่วง 1 ม.ค.–31 มี.ค. 2563
ก็อาจจะมีมูลค่าลดลงไปบ้าง
ทว่า เป็นการปรับลดลงตามราคาตลาด ซึ่งที่จริงมันก็คือ “ดอกผลจากการลงทุนสะสม” ที่หดลงไป ส่วนเงินต้น 1.4 ล้านล้าน ก็ยังอยู่ครบ
2.หลายคนคงไม่ทราบว่า สำนักงานประกันสังคมเป็นผู้ลงทุนระยะยาว
และมีหุ้นหลายตัวที่ถือลงทุนมามากกว่า 10–15 ปี
บางตัวซื้อตั้งแต่  IPO และมีหุ้นหลายตัวมากที่ถ้านับเฉพาะ “เงินปันผลสะสม” ก็เกินมูลค่าเงินลงทุนไปหลายเท่า
3.หลายคนมองแต่ด้านตลาดหุ้นเพียงอย่างเดียว
และลืมไปว่า ในช่วงเวลาเดียวกัน ผลตอบแทนพันธบัตรปรับลง (แปลว่า ราคาพันธบัตรเพิ่มขึ้น) เงินลงทุนของกองทุนประกันสังคมที่มีอยู่ในส่วนตราสารหนี้ประมาณ 80% ก็มีมูลค่าเพิ่มขึ้นด้วย
ยังไม่นับดอกเบี้ยและเงินปันผลที่ได้รับระหว่างทางอีก
4.ถ้าดูข้อมูลที่เผยแพร่ใน website ก็จะพบว่า
ที่จริงในช่วง 1 ม.ค.–31 มี.ค. 2563 กองทุนประกันสังคมมีดอกผลจากการลงทุนสะสม “เพิ่มขึ้น” ประมาณ 10,000 ล้านบาทด้วยซ้ำ
ถ้าพูดในอีกแบบหนึ่ง หากสำนักงานประกันสังคมเก็บเงินมาแล้วไม่นำไปลงทุนเลย วันนี้เราก็จะมีเงินแค่ 1.4 ล้านล้านบาท ไม่ใช่ 2.0 ล้านล้านบาท
การนำเงินไปลงทุนจึงเป็นภารกิจที่ช่วยให้กองทุนมีความมั่นคงมากขึ้น
และทำให้มีดอกผลจากการลงทุนที่ช่วยต่อยอดให้มีเงินมาดูแลสิทธิประโยชน์ได้มากขึ้น
หลังการเขียนของ วิน
มีหลายคนเข้ามาโพสต์แสดงความคิดเห็น ในเชิงสนับสนุน
รวมถึง “เรืองวิทย์ นันทาภิวัฒน์” บุคคลที่อยู่ในวงการตลาดเงิน ตลาดทุนมานาน
เรืองวิทย์ บอกว่า เห็นด้วยกับคุณวิน พรหมแพทย์
พร้อมกับโพสต์ว่า “จริง ๆ แล้วการพิจารณาผลตอบแทนจากการลงทุนของกองทุนประกันสังคมควรจะดูย้อนหลัง 5, 10, 15 ปี แทนที่จะดูแค่ 1, 3, 5 ปี ครับ … การลงทุนที่เน้นตราสารหนี้ทำให้ผลตอบแทนระยะยาวต่ำกว่าที่ควรจะเป็น”